Kaliumjodidi

Kaliumjodidi (KI) on kaliumin ja jodin yhdiste. Se on väritön suola, joka koostuu positiivisista kaliumioneista (K+) ja negatiivisista jodidi-ioneista (I-). Se on kaupallisesti tärkein jodiyhdiste ja vuonna 1985 sitä tuotettiin 37 000 tonnia. Se on vähemmän hygroskooppista kuin natriumjodidi, minkä vuoksi sitä on helpompi käsitellä. Ajan myötä kaliumjodidinäytteet muuttuvat keltaisiksi, koska osa jodidi-ioneista hapettuu vapaaksi jodiksi.Phyllis A. Lyday: "Iodine and Iodine Compounds", teoksessa: Ullmann's Encyclopedia of Industrial Chemistry, 2005, Wiley-VCH, Weinheim

 Rakenne, tuotanto ja ominaisuudet 
Kaliumjodidi on ioniyhdiste, jolla on samankaltainen kuutiollinen kiderakenne kuin natriumkloridilla. Sitä esiintyy pieninä pitoisuuksina luonnonvesissä. Teollisuudessa puhdasta kaliumjodidia valmistetaan antamalla kaliumhydroksidin (KOH) reagoida jodin kanssa.

 Kemialliset ominaisuudet 
Koska jodi on heikko hapetin, jodidi-ionin (I−) voi helposti hapettaa vapaaksi jodiksi vahvoilla hapettimilla, kuten kloorilla:
2 KI (aq)  +  Cl2  →  2 KCl (aq)  +  I2 (aq)
Tätä reaktiota käytetään jodin eristämiseen sen luonnossa esiintyvistä yhdisteistä. Ilmakin voi hapettaa jodidi-ionin jodiksi. Vahvojen happojen avulla kaliumjodidista voi valmistaa vetyjodidia (HI), joka on kaliumjodidia vahvempi pelkistin.Greenwood, N. N. & Earnshaw, A.: Chemistry of the Elements, Pergamon Press, Oxford, 1984Handbook of Chemistry and Physics, 71st edition, CRC Press, Ann Arbor, Michigan, 1990The Merck Index, 7th edition, Merck & Co., Rahway, New Jersey, 1960

Muiden jodidisuolojen tavoin kaliumjodidikin reagoi jodin kanssa muodostaen trijodidia eli I3--ioneja:
KI (aq)  +  I2 (s)  →  KI3 (aq)
Toisin kuin vapaa jodi (I2), trijodidisuolat liukenevat hyvin veteen. Tämän reaktion avulla jodia voidaan käyttää titraukseen. Kaliumtrijodidin liuosta, Lugolin liuosta, käytetään myös desinfiointiaineena sekä kullan etsaukseen.

Kaliumjodidia käytetään myös valokuvausfilmeissä tarvittavan hopeajodidin valmistamiseen:
KI (aq)  +  AgNO3 (aq)  →  AgI (s)  +  KNO3 (aq)

 Orgaanisia yhdisteitä 
Kaliumjodidia käytetään jodin lähteenä orgaanisissa synteeseissä.Wade, L. G.: Organic Chemistry, 5th edition, s. 871–872, Prentice Hall, Upper Saddle River, New Jersey, 2003.March, J.: Advanced Organic Chemistry, 4th edition, s. 670–671, Wiley, New York, 1992.

 Biologinen merkitys 
Jodidi-ioni on ihmiselle pieninä määrinä välttämätön hivenaine, jota tarvitaan tyroksiinin muodostamiseen. Sen puutos aiheuttaa struumaa.

 Käyttö 
Kaliumjodidia käytetään karjanrehujen lisäaineena, hopeajodidin valmistukseen sekä desinfiointiaineiden valmistukseen. Sitä myös lisätään pieniä määriä ruokasuolaan struuman ehkäisemiseksi. Sen kyllästettyä liuosta, josta käytetään lyhennettä SSKI, käytetään myös lääkkeenä sporotrichosikseen.

 Säteilysuojelu 
Ydinvoimaloissa syntyy fissiotuotteena muun muassa jodin radioaktiivista isotooppia 131I. Onnettomuustilanteissa sitä saattaa levitä ympäristöön, ja joutuessaan ihmisen elimistöön sitä voi kertyä vaarallisia määriä kilpirauhaseen, jossa se voi aiheuttaa syöpää. Jos jodia kuitenkin on elimistössä ennestään riittävästi, ei näin mainittavassa määrin tapahdu, vaan radioaktiivinen jodi erittyy pois.

Radioaktiivista jodia levisi ympäristöön esimerkiksi Tšernobylin ydinvoimaonnettomuudessa huhtikuussa 1986. Onnettomuuden jälkeen Puolassa annosteltiinkin tämän vuoksi 10,5 miljoonalle lapselle ja 7 miljoonalle aikuiselle kaliumjodidin kyllästettyä liuosta. US FDA, "Potassium Iodide as a Thyroid Blocking Agent in Radiation Emergencies," U.S. Department of Health and Human Services Food and Drug Administration Center for Drug Evaluation and Research (CDER); joulukuu 2001. Samaan tarkoitukseen kaliumjodidista valmistetaan myös joditabletteja.

+ Suositeltavat kaliumjodidiannokset onnettomuustilanteissa radioaktiivisen jodin aiheuttamien terveyshaittojen torjumiseksiGuidelines for Iodine Prophylaxis following Nuclear Accidents, WHO, päivitetty 1999 Ikä KI-annos Yli 12 vuotta  130 mg 3 – 12 vuotta  65 mg 1 kuukausi – 3 vuotta  32 mg Alle 1 kuukausi  16 mg

 Lähteet 

 Aiheesta muualla 

 WHO:n ohjeet kaliumjodidin käytöstä ydinvoimalaonnettomuuksien tapahtuessa 
 Tietoa kaliumjodidista 

Luokka:Kaliumyhdisteet
Luokka:Jodidit
Luokka:WHO:n tärkeimmät lääkkeet